Institut Kemahiran MARA

Institut Kemahiran MARA (IKM) ialah rangkaian institusi latihan kemahiran di bawah Majlis Amanah Rakyat (MARA) yang ditubuhkan pada tahun 1968 bagi menyediakan latihan teknikal dan vokasional kepada golongan belia Bumiputera. Penubuhan IKM adalah sebahagian daripada usaha kerajaan Malaysia dalam membangunkan modal insan berkemahiran untuk menyokong pertumbuhan sektor perindustrian dan keusahawanan negara."SAMBUTAN 50 TAHUN TVET MARA 2018", Facebook TVET MARA, 15 Januari 2018.

Sejarah

Penubuhan IKM bermula pada tahun 1968 dengan tertubuhnya institusi pertama di Melaka. Institusi ini pada asalnya dikenali sebagai Sekolah Latihan Kemahiran MARA sebelum dinaik taraf dan dinamakan semula sebagai Institut Kemahiran MARA.Sejarah IKM Jasin, diakses melalui laman rasmi IKM Jasin. IKM Melaka merupakan institusi latihan kemahiran pertama di luar sistem pendidikan kerajaan pada ketika itu dan ditubuhkan sebagai usaha menyediakan peluang latihan kepada belia terutama dalam kalangan Bumiputera luar bandar.

Bangunan asal IKM Melaka di Jalan Hang Tuah direka bentuk oleh arkitek terkenal Malaysia, Hijjas Kasturi, manakala pentadbirannya diterajui oleh Pengetua pertama, Encik Abdul Hamid bin Dato' Haji Mohd Salleh.TVET MARA Facebook, 2018. Pada tahun 1984, institusi tersebut dipindahkan ke Jasin, Melaka untuk menampung pertambahan pelajar serta memperluaskan bidang latihan.

Pada 19 April 1979, IKM Kampung Pandan di Kuala Lumpur mencatat sejarah apabila berlaku demonstrasi oleh kira-kira 450 pelajar yang membantah peraturan disiplin baharu institut tersebut. Kejadian itu menyebabkan institut ditutup sementara selama sehari."Demonstrasi Pelajar IKM Kampung Pandan", Utusan Malaysia, 19 April 1979.

Objektif

Penubuhan IKM bertujuan untuk:

 Melahirkan tenaga kerja berkemahiran dalam bidang teknikal dan vokasional.
 Membantu meningkatkan sosioekonomi Bumiputera melalui latihan kemahiran.
 Menyediakan laluan alternatif pendidikan kepada lepasan sekolah.
 Menyokong pembangunan industri negara melalui penyediaan tenaga kerja separa profesional.

Program dan Kelayakan

IKM menawarkan pelbagai program latihan dalam bidang teknikal seperti kejuruteraan mekanikal, elektrik, automotif, fabrikasi logam, teknologi maklumat dan lain-lain. Kelayakan yang ditawarkan merangkumi:

 Sijil Kemahiran Malaysia (SKM) Tahap 1–3
 Diploma Kemahiran Malaysia (DKM)
 Diploma Lanjutan Kemahiran Malaysia (DLKM)

Lulusan IKM turut berpeluang melanjutkan pengajian ke institusi seperti Kolej Kemahiran Tinggi MARA (KKTM), Universiti Kuala Lumpur (UniKL), Universiti Tun Hussein Onn Malaysia (UTHM) dan Universiti Teknikal Malaysia Melaka (UTeM).EduBestari, "Perbezaan antara IKM dan KKTM".

Senarai Kampus IKM

Sehingga kini, IKM mempunyai rangkaian kampus di seluruh Malaysia termasuk:

 IKM Beseri, Perlis
 IKM Alor Setar, Kedah
 IKM Sik, Kedah
 IKM Sungai Petani, Kedah
 IKM Seberang Perai Utara, Pulau Pinang
 IKM Lumut, Perak
 IKM Kuala Lumpur, Wilayah Persekutuan
 IKM Besut, Terengganu
 IKM Tan Sri Yahya Ahmad, Pahang
 IKM Johor Bahru, Johor
 IKM Jasin, Melaka
 IKM Kuching, Sarawak
 IKM Bintulu, Sarawak
 IKM Kota Kinabalu, Sabah

Lihat Juga

 Majlis Amanah Rakyat
 Kolej Kemahiran Tinggi MARA
 Pendidikan Teknikal dan Latihan Vokasional (TVET)

Rujukan

Pautan Luar

 Laman rasmi MARA: (https://www.mara.gov.my)
 TVET MARA: (https://tvetmara.edu.my)